## J E G Y Z Ő K Ö N Y V

# *KÖRMEND VÁROS ÖNKORMÁNYZATA*

***KÉPVISELŐ-TESTÜLETÉNEK***

***2015. október 29-i üléséről***

 Önkormányzati rendelet: 16/2015.(X.30.)

 Határozat: 105-108/2015.(X.29.)

*(Az elfogadott rendeletek a jegyzőkönyv hátulján találhatók.)*

*J E G Y Z Ő K Ö N Y V*

|  |  |
| --- | --- |
| *Készült*: | Körmend Város Önkormányzata Képviselő-testületének 2015. október 29-i rendkívüli üléséről |
| *Jelen vannak:**Távol van:*  | Bebes István, Faragó Gábor, Szabó Ferenc, Bán Miklós, Ferencz Gyula, Geosics László, Tompa László, Czvitkovics Gyula Csák Tamás, dr. Hadnagy Ádám, Tóth Gábor, Auer Miklós képviselő-testületi tagok S |  |
| *Tanácskozási joggal meghívottak közül megjelent:* |  |  |
|  | dr. Stepics Anita jegyző Némethné Simon Mária, a Gazdasági és Pénzügyi Iroda vezetője Forró Szilvia Városfejlesztési és Építéshatósági irodavezetőButi Tibor Közszolgálati Iroda vezetőjeHorváth István Nemzetiségi Önkormányzat vezetője  |  |

Bebes István polgármester köszönti a megjelenteket és megállapítja, hogy a Képviselő-testület az ülésen 12 fővel jelen van, az határozatképes, az ülést 14 óra 00 perckor megnyitja.

Javasolja a Rábán aluli és Vasaljai utcai szennyvízcsatorna beruházás megvalósítása című előterjesztést felvenni 5. napirendi pontként.

Bebes István polgármester kéri, hogy a módosított napirendről szavazzon a Képviselő-testület.

A Képviselő-testület a javaslatot 12 igen szavazattal elfogadja, és a következő napirendet hagyja jóvá:

# N A P I R E N D

Nyilvános ülés keretében:

1. Beszámoló a polgármesternek a két ülés között tett fontosabb intézkedéseiről, eseményekről.

 Előterjesztő: **Bebes** **István** polgármester

1. Családsegítés és a gyermekjóléti szolgáltatás integrálása, a család- gyermekjóléti központ létrehozása

Előterjesztő: **Bebes István polgármester**

1. Helyi személyszállítási közszolgáltatás ellátására közbeszerzési eljárás megindítása

Előterjesztő: **Bebes István polgármester**

1. Döntés a „Körmend Város csatornázottságának fejlesztése Alsóberkifalu, Felsőberkifalu és Horvátnádalja településrészek bevonásával” KEOP–1.2.0/09-11-2011-0030 azonosítószámú projekt többlettámogatásáról

Előterjesztő: **Bebes István polgármester**

1. Rábán aluli és Vasaljai utcai szennyvízcsatorna beruházás megvalósítása

 Előterjesztő: **Bebes István** polgármester

1. Önkormányzati tankönyvtámogatás bevezetése

Előterjesztő: **Bebes István** polgármester

- Jelentés az előző ülésen elhangzott interpellációkra tett intézkedésekről.

 Előterjesztő: **Forró Szilvia** irodavezető

- Interpellációk

**N A P I R E N D:**

**1./ Beszámoló a polgármesternek a két ülés között tett fontosabb intézkedéseiről, eseményekről**

Előterjesztő: **Bebes** **István** polgármester

Bebes István elmondja, hogy szeptember 26-án a XII. Őrségi Tökfesztivál őriszentpéteri nyitóünnepségén vett részt. Szeptember 29-én a Miniszterelnökség Parlamenti Államtitkárságának Kulturális Örökségvédelemért felelős helyettes államtitkárával a Batthyány kastély együttes fejlesztésének lehetőségeiről tárgyalt. Szeptember 30-án egyeztetést folytatott a „Batthyány Örökségközpont kialakítás Körmenden” című pályázat tervezett projektzáró eseményéről. Október 2-án a 86. és 76. sz. főutak Nádasd, Hegyhátsál-Katafa közös elkerülő szakaszának ünnepélyes átadásán, valamint a Markusovszky Egyetemi Oktatókórház „Járó- és fekvőbeteg ellátás integrációja” című TIOP-2.2.6-12/1B-2013-0014 azonosítószámú pályázattal kapcsolatos lakossági fórumán – melynek témája A körmendi dr. Batttyány-Strattmann László Kórház főépületének felújítása, a járó- és fekvőbeteg ellátás integrációja- vett részt, továbbá az ausztriai Weizben megrendezett nemzetközi ifjúsági találkozó záró eseményén vett részt. Október 6-án a Szociális Szolgáltató és Információs Központ által szervezett Idősek Napi ünnepségen köszöntötte a megjelenteket, valamint az Aradi vértanúk tiszteletére rendezett városi megemlékezésen koszorúzott. Október 7-én rendkívüli testületi ülésen vett részt, melynek a az Alsóberki, Felsőberki és Horvátnádalja településrészek csatornázásának projektéhez kapcsolódóan, többlettámogatási igény alapján a Rábán aluli városrész és a Vasaljai utca csatornázása volt a témája. Október 9-én a Körmend-Zalalövő vasútvonalat utazta be a Gysev Zrt. vezérigazgatójával, szakembereivel közösen, hasznosítási lehetőségek keresése kapcsán. Október 13-án a Nyugdíjas Vöröskeresztes Klub által szervezett városi Idősek Napi ünnepségén köszöntötte a megjelenteket. Október 15-én Pályázat benyújtása I. világháborús emlékmű felújítása kapcsán volt rendkívüli testületi ülés, továbbá a Vas megyei Príma-Díj díjátadó ünnepségén mutatta be a „2015. év Megyei Vállalkozója” díjra jelölteket. Október 19-én a Vas Megyei Közgyűlés elnökével folytatott megbeszélést, melynek a Terület- és Településfejlesztési Operatív Program volt a témája. Október 20-án a közlekedéspolitikáért felelős államtitkárral folytatott tárgyalást az M8-as úttal kapcsolatban, valamint a Nemzeti Fejlesztési Minisztérium környezeti és energiahatékonysági operatív programokért felelős helyettes államtitkárával folytatott megbeszélést a KEOP többletámogatással kapcsolatban. Október 21-én az M8 gyorsforgalmi út Körmend-kelet – Rábafüzes közötti szakasz környezetvédelmi engedély módosítási eljárása keretében az Országos Természetvédelmi és Környezetvédelmi Főfelügyelőség közmeghallgatásán vett részt. Október 22-én a Belügyminisztérium 1956-os forradalom és szabadságharc, valamint a köztársaság kikiáltásának 26. évfordulója tiszteletére rendezett ünnepségén vett részt. Október 23-án az 1956-os forradalom és szabadságharc kezdetének 59. évfordulója alkalmából rendezett városi ünnepségen vett részt. Október 24-én a Senior Néptáncegyüttes „10 év képekben” című jubileumi fotókiállítás megnyitóján jelent meg, Körmend várossá nyilvánítás 771. évfordulója alkalmából szervezett ünnepségén köszöntötte a megjelenteket és a városi elismeréseket és díszdiplomákat adta át, valamint a Senior Néptáncegyüttes jubileumi műsorán vett részt. Október 25-én a Szent Erzsébet templomban Boldog Batthyány László születésének 145. évfordulóján és a közelgő Szent Márton jubileumi év alkalmából rendezett ünnepi szentmisén vett részt. Október 26-án Batthyány Lajos nádor halálának 250. évfordulójára szervezett tudományos előadó ülésen vett részt, ahol a megjelenteket köszöntötte. Október 27-én az ÁROP „Területi együttműködést segítő programok kialakítása a Körmendi Járásban” című projekt hivatalos záró rendezvényén köszöntötte a megjelenteket, valamint a Batthyány Örökségközpont kialakítása Körmenden című projekt keretében szervezett lakossági nyílt napon vett részt. Október 28-án a „Batthyány Örökségközpont kialakítása Körmenden” című projekt ünnepélyes záró rendezvényén jelent meg.

A Képviselő-testület a polgármester két időszak közötti beszámolóját 11 igen szavazattal, 1 tartózkodás mellett elfogadja.

**2./ Családsegítés és a gyermekjóléti szolgáltatás integrálása, a család- gyermekjóléti központ létrehozása**

 Előterjesztő: **Bebes** **István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a térség önkormányzatainak is meg hozniuk a döntést. A törvény két feladatot ad, egyrészt a családsegítés és a gyermekjólét egybeolvad, minden önkormányzat csak egy helyről veheti igénybe a szolgáltatásokat. Másrészt járásszékhelyenként fel kell állítani gyermekjóléti központot, mely hatósági munkát fog végezni. Körmendnek az egész járásra kiterjedően kell ezt a feladatot megoldani.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a határozati javaslatot 12 igen szavazattal elfogadja, és a következő határozatot hozza:

**105/2015.(X.29.) önkormányzati határozat**

Körmend Város Önkormányzatának Képviselő-testülete törvényi kötelezettségének eleget téve felülvizsgálta a családsegítés és a gyerekjóléti szolgáltatási feladatok ellátásának módját, szervezeti kereteit, és azt a megállapítást teszi, hogy 2016. január 1. napjától a család- és gyermekjóléti minimumszolgáltatásokat a továbbiakban is a Körmend és Kistérsége Önkormányzati Társulás által fenntartott Szociális Szolgáltató és Információs Központon keresztül kívánja elláttatni azzal, hogy a jelenleg külön létező családsegítés és a gyermekjóléti szolgálat feladatellátását törvényi változásból adódóan össze kell vonni család-és gyermekjóléti szolgálat feladatellátásként. Az ehhez szükséges okirati módosításokat a Képviselő-testület 2015. novemberi ülésén tárgyalja meg.

**3./ Helyi személyszállítási közszolgáltatás ellátására közbeszerzési eljárás megindítása**

 Előterjesztő: **Bebes** **István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. A közbeszerzési eljárás megindításához szükség van a képviselő-testület döntésére. A benyújtott pályázatokról majd decemberben tud döntést hozni a képviselő-testület.

Faragó Gábor képviselő-testületi tag a Pénzügyi és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a határozati javaslatot 12 igen szavazattal elfogadja, és a következő határozatot hozza:

**106/2015.(X.29.) önkormányzati határozat**

1. Körmend Város Önkormányzatának Képviselő-testülete (a továbbiakban Képviselő-testület) úgy dönt, hogy a helyi személyszállítási közszolgáltatást biztosító szolgáltató kiválasztására a közbeszerzésekről szóló 2011 évi CVIII. törvény szerinti közbeszerzési eljárást folytat le. A Képviselő-testület elfogadja az eljárást megindító ajánlattételi felhívást az előterjesztés melléklete szerint, és felkéri a jegyzőt, hogy a felhívásnak a Közbeszerzési Értesítőben való közzététele iránt intézkedjék.

Felelős: jegyző

 Határidő: 2015. november 01. – a hirdetmény Közbeszerzési Hatósághoz (Szerkesztőbizottsághoz) való felterjesztésére

1. A Képviselő-testület felkéri a Pénzügyi és Közbeszerzési Bizottságot, hogy a közbeszerzési eljárást döntéshozatalra készítse elő, a döntéshozatalig a szükséges előkészítő munkálatokat (ajánlatok bontása, esetleges hiánypótlásra felhívás, ajánlatok érvényességének vizsgálata, előzetes értékelése) végezze el, majd az eljárás eredményére vonatkozó írásos javaslatot döntéshozatalra a Képviselő-testület elé terjessze be.

Felelős: Faragó Gábor, a Pénzügyi és Közbeszerzési Bizottság elnöke

 Határidő: pályázattételi határidő lejártát követő Képviselő-testületi rendes ülés

**4./ Döntés a „Körmend Város csatornázottságának fejlesztése Alsóberkifalu, Felsőberkifalu és Horvátnádalja településrészek bevonásával” KEOP–1.2.0/09-11-2011-0030 azonosítószámú projekt többlettámogatásáról**

Előterjesztő: **Bebes István polgármester**

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést.

Faragó Gábor képviselő-testületi tag a Pénzügyi és Városüzemeltetési Bizottság véleményét tolmácsolva támogatja a határozati javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a határozati javaslatot 12 igen szavazattal elfogadja, és a következő határozatot hozza:

**107/2015.(X.29.) önkormányzati határozat**

Körmend Város Önkormányzata Képviselő-testülete **egyetért a KEOP – 1.2.0/09-11-2011-0030 számú projekt keretén belül az alábbi intézkedésekkel:**

1. **Körmend város Önkormányzata a Körmend, Rábán aluli településrész, valamint a Vasaljai utca szennyvízcsatornázás megvalósítása** kapcsán többlettámogatási kérelemmel él a Támogató felé.
2. **Körmend város Önkormányzata a Teleki utca és a Kodály Z. utca** szennyvízcsatornázása vonatkozásában utólagosan elszámolandó, többlettámogatási igényt nyújt be a Támogató felé.
3. A Képviselő-testület a többlettartalom megvalósításához szükséges 5% önerőt, valamint a nem elszámolható tevékenységek teljes fedezetét biztosítja.
4. A Képviselő-testület felhatalmazza a Polgármestert a szükséges tárgyalások lefolytatására, és a remélt támogatási szerződések aláírására.

Felelős: Polgármester, jegyző, városfejlesztési irodavezető

Határidő: 2015. december 31., támogatás esetén történő megvalósításra.

**5./ Rábán aluli és Vasaljai utcai szennyvízcsatorna beruházás megvalósítása**

Előterjesztő: **Bebes István polgármester**

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy meg kell próbálni minél több támogatási forrást megszerezni, ennek keretén belül folyik a kerékpárút kiépítése Horvátnádalja fele, mely egyrészt a város, másrészt a kistérség kezelésében lesz kialakítva. Ide tartozik a Gimnázium és a Dienes óvoda energiatakarékossági felújítása, a kastély tekintetében az Örökségközpont kialakítása, színház megújítása. Jelen döntéssel lehetőség lenne a Rábán aluli és a Vasaljai utca szennyvízberuházására, amely a többlettámogatási igény benyújtásával meg tudna valósulni. Megköszöni a kollégáknak, a bizottságoknak az előkészítési munkát. A kormányzati döntés folyamatban van, a kihirdetés 2-3 hetet vesz igénybe, viszont a munkát meg kellene kezdeni. A kivitelező a testületi döntést követően megkezdhetné a munkálatokat, így három hét előnyhöz jut a város. Viszont erre az időszakra is fedezetet kell nyújtani a munkálatokra, mely az önkormányzat rendelkezésére áll.

Tóth Gábor képviselő-testületi tag kéri, hogy az önkormányzat küldjön a Rábán aluli területen élőknek egy tájékoztató levelet a határidőkről, az időpontokról, a fizetendő díjakról, részletfizetési lehetőségekről.

Bebes István polgármester elmondja, hogy a testület által hozott döntés után van lehetőség a lakosság tájékoztatására. Amennyiben a testület a mai napon meghozza a döntést, a kollégák az ott lakókat természetesen értesíteni fogják. Mivel több projekt is összetorlódott, a kollégák megfeszített tempóban dolgoznak, ezért kéri a türelmet.

Faragó Gábor képviselő-testületi tag a Pénzügyi és Városüzemeltetési Bizottság véleményét tolmácsolva támogatja a határozati javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a határozati javaslatot 12 igen szavazattal elfogadja, és a következő határozatot hozza:

**108/2015.(X.29.) önkormányzati határozat**

1. Körmend város Önkormányzata Képviselő-testülete úgy dönt, hogy 153.750 e Ft + ÁFA összegben fedezetet biztosít 2015. évi költségvetésében a Körmend, Rábán aluli városrész, és a Körmend, Vasaljai utca szennyvízberuházásának megvalósításához.
2. A Képviselő-testület felhatalmazza a Polgármestert arra, hogy a beruházás megvalósításához szükséges szerződéseket azonnal megkösse és azokat hatályba léptesse azzal, hogy a beruházás megvalósításáról tájékoztatni kell a Testületet.

**6./ Önkormányzati tankönyvtámogatás bevezetése**

Előterjesztő: **Bebes István polgármester**

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a Batthyány ösztöndíjjal és a Bursa Hungarica-val is próbálják segíteni a körmendi diákokat, ösztönözni arra, hogy minél jobb tanulmányi eredményt érjenek el Az újszülött családok is kapnak támogatást ez évtől már . Fontos tudni, hogy a helyi iskolákat szeretnék lehetőséghez juttatni, a cél az, hogy minél több körmendi gyerek tanuljon körmendi iskolában. A helyi iskolák ugyanazokkal a lehetőségekkel, felszereltséggel rendelkeznek, mint bármely más nem helyi iskola.

Tóth Gábor képviselő-testületi tag elmondja, hogy nem találja az előterjesztésben az első évre járó támogatás összegét. Kérdezi, hogy kimutatható-e a támogatásnak az önkormányzatot terhelő éves összege, illetve miért tesz különbséget a támogatás a gimnázium és a szakközépiskola között.

Bebes István polgármester elmondja, hogy a tavalyi jelentkezők alapján a pénzügyi iroda el tudja végezni a kimutatást. A gimnázium és a szakközépiskola között nem látja a különbséget. Nagyon sokan jelentkeznek a gimnáziumba, ha a szakközépiskolában is azt az átlagot teszik mércének, mint a gimnáziumban, akkor ez nem biztos, hogy járható út lesz. A kialakuló tapasztalatok alapján ezen majd lehet módosítani.

Tompa László képviselő-testületi tag elmondja, hogy a gyerekeknek vannak álmaik, ki mezőgazdasági gépszerelő, ki szakács szeretne lenni, viszont ezen szakmák Körmenden nem oktathatók, illetve a rendelet előírja, hogy körmendi lakcímmel kell rendelkezni. Azok a gyermekek, akik nem Körmenden tanulnak tovább, azoknak a kollégiumba be kell jelentkezniük, így kimaradnak a tankönyvtámogatási rendszerből. Kéri, hogy a testület gondolja végig azt, hogy ne csak a Körmenden tanuló gyermekek részesüljenek a támogatásból.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a rendeleti javaslat elfogadását.

Faragó Gábor képviselő-testületi tag a Pénzügyi és Városüzemeltetési Bizottság véleményét tolmácsolva támogatja a rendeleti javaslat elfogadását. Elmondja, hogy a bizottság is úgy döntött a rendeleti javaslat elfogadásáról, hogy a helyi iskolába járó gyermekeket kell támogatni, hiszen az a cél, hogy minél több gyermek járjon helyi iskolába.

Bebes István polgármester kéri a javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő rendeletet alkotja:

**16/2015.(X.30.) önkormányzati rendelet**

A települési tankönyvtámogatásról.

**7./ A „Boldog Batthyány-Strattmann László” ösztöndíj-pályázat elbírálása**

Előterjesztő: **Csák Tamás bizottsági elnök**

*(Az előterjesztés írásos anyaga a jegyzőkönyvhöz mellékelve.)*

Csák Tamás a Társadalmi és Ifjúsági Ügyek Bizottságának elnöke ismerteti a napirendhez kapcsolódó írásbeli előterjesztést. Elmondja, hogy az alábbi személyek részesültek ösztöndíjban a bizottság döntése alapján:

* Nagy Petra
* Tóth Tímea
* Fodor Viktória és
* Horváth Attila Andor

**Jelentés az előző ülésen elhangzott interpellációkra tett intézkedésekről.**

Előterjesztő: **Forró Szilvia** irodavezető

*(Az előterjesztés írásos anyaga a jegyzőkönyvhöz mellékelve.)*

Czvitkovics Gyula, Szabó Ferenc, Dr. Hadnagy Ádám, Csák Tamás, Bán Miklós és Tompa László képviselő-testületi tagok az interpellációra kapott választ elfogadják.

**Interpellációk:**

Auer Miklósképviselő-testületi tag elmondja, hogy

* a Rába-hídon ma reggel 8:30 és 9 óra között egy személygépkocsikkal megrakott kamion fékezés nélkül haladt át a hídon. Kéri, hogy az ott készült videó felvételt az illetékesek nézzék meg és a megfelelő intézkedést tegyék meg.
* többen jelezték fel, hogy a kórház felújítás miatt – Halottak napján - nem tudnak bemenni a kórház területén maradt hamvakhoz megemlékezni. Farkas József kutatómunkájának köszönthetően utána tudott nézni annak, hogy a ’44 és ’45 között elhunytak hamvai valóban ott maradtak a kórház nagykertjének a Bercsényi utcai kerítése mellett.
* kéri a Bartók lakótelep 5. szám alatt lévő illegális lakásfoglalók elleni hatékony fellépést.
* az aluljáróval kapcsolatban elmondja, hogy vagy a felújításra vagy a betemetésre szükség lenne, hiszen életveszélyes.
* a Molnár Lajos utcában néhány fa rendkívül közel van a házakhoz, szívesen megmutatja, mely fákról van szó
* megköszöni Sövegjártó Zoltánnak, a Városgondnokságnak, Polgármester úrnak és Király Lajos úrnak, hogy a Rákóczi utca 53. szám alatti ingatlan tetejét gyorsan megjavították.

Bebes István polgármester elmondja, hogy a kórház igazgatójának jelzik a problémát. Elmondja továbbá, hogy tudnak az illegális lakásfoglalókról, és a szükséges feljelentést már megtették.

Bán Miklós képviselő-testületi tag elmondja, hogy többen jelezték, hogy az ünnepi szórólapot csak 27-én kapták meg az újsággal együtt. Kéri, nézzenek utána annak, hogy a bérmunkába kiadott szórólapok időben érjenek oda minden körmendi lakóhoz. A Somogyi Béla utca 19. és a parkoló közötti nagy fűzfát kéri kertész által megnyesni, mivel minden arra közlekedő nagy járműnek a tetejét eléri a fa, ezzel zajt és kárt is okozva. Tájékoztatja a képviselő-testületet arról, hogy a Hainavessi kör titkára, Léna Vassov a Finn-magyar baráti társaság 65 éves megalakulásának ünnepén arany koszorús jelvényt vehetett át.

Czvitkovics Gyula képviselő-testületi tag elmondja, hogy a Városgondnoksággal folyamatosan egyeztetve, kertészek véleményét figyelembe véve kora tavasszal lesznek a friss fák elültetve.

További kérdés, vélemény nem hangzik el. Bebes István polgármester a Képviselő-testület ülését 14 óra 50 perckor bezárja.

K. m. f.

 Bebes István dr. Stepics Anita

 polgármester jegyző